**Poziv Sekcije za primarno pediatrijo ob epidemiji Covid-19**

Slovenski pediatri in šolski zdravniki pozivamo vse prebivalce Slovenije, še posebno pa **starše vseh otrok in mladostnike**, da zaradi hitrega širjenja okužb z virusom covid-19 v naslednjih tednih skrbno spremljajo javna opozorila s strani države in se dosledno držijo vseh podanih navodil.

Otroci in mladostniki omenjeno bolezen večinoma prebolevajo v blažji obliki, vendar tudi pomembno prispevajo k širjenju virusa v družbi.

Ravno zaradi tega je v trenutni situaciji **najpomembnejše, da so otroci in mladostniki za nekaj tednov izključeni iz vrtcev, šol in fakultet ter iz vseh oblik druženja ali skupinskih športnih in drugih aktivnosti**.

Zato **odsvetujemo** vsa druženja otrok v zaprtih prostorih, igranje na skupnih igralih ali obiskovanje sorodnikov in prijateljev. Družine naj se zadržujejo **doma ali zunaj na prostem**, vendar **brez druženja z drugimi.** Športne aktivnosti lahko skupaj z otrokom izvajamo zunaj na prostem individualno.

Prav tako naj to **ne** bo čas celodnevnega virtualnega druženja, ki sicer ne predstavlja nevarnosti za širjenje virusa, je pa kljub vsemu tvegano početje za otroke in mladostnike, če je časovno in vsebinsko nenadzorovano.

Večji otroci in mladostniki, ki bodo mogoče v naslednjih dneh ostali sami v domači oskrbi, naj se v tem času **ne družijo s sošolci** ampak **ostanejo pri sebi doma**. Upoštevajo naj tudi navodila šole v tem času.

Spoštovani starši, naučite svoje otroke in mladostnike samostojnosti in previdnosti v skladu s starostjo, ker bomo na tak način uspešnejši in bo to dobra naložba za prihodnost.

Starejši ljudje in kronično bolni ljudje lahko težje prebolevajo okužbo s korona virusom, zato naredite vse, da jih ne okužite. **Babic in dedkov tokrat ne vključujmo v čuvanje otrok.**

Z upoštevanjem higienskih navodil, navodil glede druženja in z medsebojno solidarnostjo poskrbimo za najbolj ranljive skupine naše družbe ter dokažimo vsem, da nam je mar za ljudi okoli sebe.

V primeru, da vaši otroci in mladostniki zbolijo, **pokličite pediatra** in izkoristite vse možnosti svetovanja **preko elektronske pošte** ali **telefona** ter prihajajte v naše ambulante in v dežurne službe **samo v nujnih primerih in najavljeno!**

Mojca Ivankovič Kacjan, pediatrinja, imenovana zdravnica OŠ. Sv Trojica

Sekcija za primarno pediatrijo

Ljubljana, 13.3.2020